om vedtagelse af det supplerende forskningsprogram for højfluxreaktoren i 2016-2019, som skal udføres af Det Fælles Forskningscenter for Det Europæiske Atomenergifællesskab

Nærværende rådsafgørelse vedrører et nyt fireårigt program (2016-2019) for driften af HFR baseret på forskningsaktiviteter udført af Nuclear Research and consultancy Group – NRG (Nederlandene) og Commissariat à l'énergie atomique et aux énergies alternatives - CEA (Frankrig). Bidraget for det supplerende forskningsprogram 2016-2019 er på 30,2 mio. EUR i den fireårige periode, forudsat at HFR fortsætter i regulær drift og vedligeholdelse. Beløbet indbefatter de årlige hensættelser til reaktorens nedlukningsfond. Hvis der i perioden 2016-2019 kommer en officiel meddelelse fra operatøren NRG om endelig nedlukning til de nationale sikkerhedsmyndigheder inden erklæringen om sikker opbevaring, vil de udestående betalinger og Kommissionens indkaldelse af midler blive suspenderet.

Den 13. november 2012 vedtog Rådet et fireårigt (2012-2015) supplerende forskningsprogram (Rådets beslutning 2012/709/Euratom – EUT L 321/59 af 20.11.2012) vedrørende driften af reaktoren på Det Fælles Forskningscenters (JRC's) anlæg i Petten, Nederlandene, som skulle udføres af Det Fælles Forskningscenter for Det Europæiske Atomenergifællesskab. Tre deltagende medlemsstater, Nederlandene, Frankrig og Belgien, bidrog i den fireårige periode til det supplerende forskningsprogram (2012-2015) med et samlet beløb på 31,4 mio. EUR. Beløbet indbefattede de årlige hensættelser til reaktorens nedlukningsfond. Det igangværende supplerende forskningsprogram udløb den 31. december 2015.

HFR spiller en vigtig rolle i Den Europæiske Union. Hovedformålet med det supplerende HFR-forskningsprogram er at skabe en stabil og pålidelig neutronflux til forsøgsformål. Der forskes på følgende områder: nukleart materiale og brændsel med henblik på at forbedre atomreaktorers (både fission og fusion) sikkerhed, kontrol med reaktorers ældning og levetid samt avancerede brændselskredsløb og affaldsforvaltning. HFR fungerer også som uddannelsessted for doktorale og postdoktorale stipendiater, der gennemfører deres forskning under nationale eller europæiske programmer.

Højfluxreaktoren (HFR) benyttes af Kommissionen i overensstemmelse med aftalen mellem Euratom og Nederlandene af 25. juli 1961. Aftalen blev indgået for en periode på 99 år. For at den kunne gennemføres, indgik de to parter en 99-årig kontrakt, hvorved den faktiske ret blev overdraget (på langtidskontrakt) den 31. oktober 1962.

Kommissionen bekræfter sin erklæring i referatet af Rådets møde den 27. juni 1996, hvori det hedder, at "HFR med tilstrækkelig finansiering kan bidrage til Fællesskabets programmer, uanset om de indgår i rammeprogrammet eller ej. HFR's deltagelse skal ske på konkurrencevilkår ved salg af bestrålingsaktiviteter til JRC's institutter i forbindelse med de forskellige opgaver, de skal udføre". Det betyder, at Kommissionen ikke bidrager til HFR's driftsudgifter, herunder til vedligeholdelse eller reparation af reaktoren, med midler fra det institutionelle budget.

I finansieringsoversigten til det nye supplerende program nævnes bidraget fra de to deltagende medlemsstater, nemlig Nederlandene og Frankrig. Bidragene fra disse to medlemsstater beløber sig til 30,2 mio. EUR i perioden 2016-2019. Disse beløb plus de forventede kommercielle indtægter sikrer et tilstrækkeligt driftsbudget til at dække de forventede udgifter i forbindelse med reaktoren i perioden 2016-2019. Det skal bemærkes, at der i budgettet er indbefattet hensættelser til nedlukning af reaktoren samt udgifter til generelle støttetjenester til HFR, forsyningsvirksomheder, forsikringer og håndtering af udtjent brændsel.

Af de medlemsstater, der blev hørt med hensyn til deres forskningsaktiviteter på nuklearområdet, indvilgede to medlemsstater (Nederlandene og Frankrig) i at bidrage til finansieringen af HFR.

•Planer for gennemførelsen og foranstaltninger til overvågning, evaluering og rapportering

Ikke relevant.

•Detaljeret redegørelse for de enkelte bestemmelser i forslaget

Ikke relevant.

2017/0036 (NLE)

Forslag til

RÅDETS AFGØRELSE

om vedtagelse af det supplerende forskningsprogram for højfluxreaktoren i 2016-2019, som skal udføres af Det Fælles Forskningscenter for Det Europæiske Atomenergifællesskab

RÅDET FOR DEN EUROPÆISKE UNION HAR—

under henvisning til traktaten om oprettelse af Det Europæiske Atomenergifællesskab, særlig artikel 7,

under henvisning til forslag fra Europa-Kommissionen,

efter høring af Det Videnskabelige og Tekniske Udvalg og

ud fra følgende betragtninger:

(1)Inden for rammerne af det europæiske forskningsrum har højfluxreaktoren i Petten, i det følgende benævnt »HFR«, været et vigtigt middel for Fællesskabet med henblik på at bidrage til materialevidenskab og -afprøvning, nuklear medicin og forskning i reaktorsikkerhed på atomenergiområdet, og det vil den fortsat være i nogen tid endnu.

(2)Driften af HFR er blevet støttet af en række supplerende forskningsprogrammer, hvoraf det seneste, Rådets afgørelse 2012/709/Euratom af 13. november 2012 om vedtagelse af det supplerende forskningsprogram for højfluxreaktoren i 2012-2015, som skal udføres af Det Fælles Forskningscenter for Det Europæiske Atomenergifællesskab, udløb den 31. december 2015.

(3)Driften af HFR fortsatte i hele 2016 uden et supplerende forskningsprogram, medens de enheder, der havde mandat fra de finansierende medlemsstater, fortsatte forhandlingerne. Eftersom disse bestræbelser har ført til en aftale mellem de to nationale enheder omhandlet i betragtning 6, er det nødvendigt at fastsætte bestemmelser for den fortsatte finansielle støtte under et nyt supplerende forskningsprogram.

(4)Med henblik på at sikre kontinuitet mellem de supplerende forskningsprogrammer og en smidig udførelse af det supplerende forskningsprogram HFR 2016-2019 bør denne afgørelse anvendes fra den 1. januar 2016. En del af bidragene til dette supplerende program bør også dække udgifter afholdt i 2016.

(5)Driften af HFR bør fortsætte under dette supplerende forskningsprogram frem til udgangen af 2019, idet HFR fortsat udgør en uerstattelig infrastruktur for fællesskabsforskningen med hensyn til forbedring af sikkerheden i atomreaktorer, sundhed, herunder udvikling af medicinske isotoper, som dækker behovene inden for lægevidenskabelig forskning, kernefusion, grundforskning og uddannelse samt affaldsforvaltning, herunder muligheden for at studere sikkerhedsaspekter ved nukleart brændsel til reaktorsystemer af interesse for Europa.

(6)På grund af deres særlige interesse i HFR's bestrålingskapacitet, har Nuclear Research and consultancy Group – NRG (Nederlandene) og Commissariat à l'énergie atomique et aux énergies alternatives - CEA (Frankrig) indgået en aftale og vil fuldt ud finansiere programmet via bidrag til EU's almindelige budget i form af formålsbestemte indtægter.

(7)Bidraget har til formål at finansiere driften af HFR for at understøtte gennemførelsen af et forskningsprogram; bidraget er derfor baseret på en antagelse om HFR's regulære drift og vedligeholdelse. En officiel meddelelse fra operatøren NRG om endelig nedlukning til de nationale sikkerhedsmyndigheder inden erklæringen om sikker opbevaringsstatus vil medføre suspendering af de udestående betalinger og Kommissionens indkaldelse af midler —